P. Hrušovský, predseda NR SR: (2004-10-19):
(Hlasovanie.) 118 prítomných, 117 za, 1 sa zdržal, návrh uznesenia Národná rada Slovenskej republiky schválila. Teraz pristúpime k druhému a tretiemu čítaniu o zákone z 10. septembra 2004 o obchodovaní s emisnými kvótami a o zmene a doplnení niektorých zákonov, ktoré pán prezident vrátil na opätovné prerokovanie Národnou radou Slovenskej republiky. Materiál ste dostali ako tlač 903. Poprosím teraz pani spoločnú spravodajkyňu, ktorú určil výbor pre životné prostredie a ochranu prírody, Libušu Martinčekovú, aby Národnú radu informovala o výsledku a stanovisku gestorského výboru k prerokúvanému návrhu, ktorý pán prezident vrátil na opätovné prerokovanie. Nech sa páči. L. Martinčeková, poslankyňa: Ďakujem za slovo, pán predsedajúci, vážené kolegyne, vážení kolegovia, vážení pán predsedajúci, dovoľte, aby som vám na základe poverenia výboru Národnej rady Slovenskej republiky pre životné prostredie a ochranu prírody ako gestorského výboru pri prerokovaní zákona z 10. septembra 2004 o obchodovaní s emisnými kvótami a o zmene a doplnení niektorých zákonov vrátený prezidentom Slovenskej republiky na opätovné prerokovanie Národnou radou Slovenskej republiky, tlač 903, informovala o výsledku rokovania výborov Národnej rady Slovenskej republiky k tomuto vrátenému zákonu a o návrhoch a stanovisku gestorského výboru obsiahnutých v spoločnej správe uvedenej ako tlač 903a, ktorú máte pred sebou. Predmetná spoločná správa výborov Národnej rady Slovenskej republiky o vrátenom zákone, tlač 903a, bola schválená uznesením gestorského výboru Národnej rade Slovenskej republiky pre životné prostredie a ochranu prírody č. 165 dňa 18. októbra 2004. Predseda Národnej rady Slovenskej republiky rozhodnutím č. 914 z 15. októbra 2004 pridelil vrátený zákon, tlač 903, na opätovné prerokovanie týmto výborom Národnej rady Slovenskej republiky: Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre životné prostredie a ochranu prírody, uvedené výbory prerokovali vrátený zákon v stanovenej lehote. Gestorský výbor konštatuje, že do začatia rokovania o zákone z 10. septembra 2004 o obchodovaní s emisnými kvótami a o zmene a doplnení niektorých zákonov vrátený prezidentom Slovenskej republiky na opätovné prerokovanie Národnou radou Slovenskej republiky, tlač 903, nedostal žiadne stanovisko od poslancov Národnej rady Slovenskej republiky, ktorí nie sú členmi výborov, ktorým bol materiál pridelený na prerokovanie. K vrátenému zákonu určené výbory Národnej rady Slovenskej republiky zaujali tieto stanoviská: Výbor Národnej rady Slovenskej republiky pre životné prostredie a ochranu prírody uznesenie č. 162 zo 7. októbra 2004 súhlasil so zákonom z 10. septembra 2004 o obchodovaní s emisnými kvótami a o zmene a doplnení niektorých zákonov vrátený prezidentom Slovenskej republiky na opätovné prerokovanie Národnou radou Slovenskej republiky, tlač 903, a odporučil Národnej rade Slovenskej republiky vrátený zákon schváliť v znení pripomienok uvedených v časti III rozhodnutia prezidenta Slovenskej republiky. Ústavnoprávny výbor Národnej rady Slovenskej republiky neprijal platné uznesenie, nakoľko návrh uznesenia nezískal podporu potrebnej nadpolovičnej väčšiny všetkých poslancov podľa § 52 ods. 4 a zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a čl. 84 ods. 3 Ústavy Slovenskej republiky v znení neskorších predpisov. Z uznesení výborov Národnej rady Slovenskej republiky uvedených pod bodom III tejto správy vyplývajú pozmeňujúce a doplňujúce návrhy, ktoré máte uvedené pod bodmi 1 až 3 v časti IV spoločnej správy, tlač 903a. Gestorský výbor odporúča hlasovať o nich spoločne s odporúčaním schváliť. Gestorský výbor na základe stanovísk k zákonu z 10. septembra 2004 o obchodovaní s emisnými kvótami a o zmene a doplnení niektorých zákonov vrátený prezidentom Slovenskej republiky na opätovné prerokovanie Národnou radou Slovenskej republiky, tlač 903, vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. odporúča Národnej rade Slovenskej republiky uvedený návrh zákona v znení schválených pozmeňujúcich a doplňujúcich návrhov uvedených v tejto správe schváliť. Ďakujem, pán predsedajúci, otvorte rozpravu a zároveň sa hlásim do rozpravy.